Document ID: 31999R1617

Komisijos reglamentas (EB) Nr. 1617/1999
1999 m. liepos 23 d.
nustatantis išsamias Tarybos reglamento (EB) Nr. 2494/95 įgyvendinimo taisykles dėl būtiniausių standartų, taikomų vertinant draudimą suderintame vartotojų kainų indekse, ir iš dalies keičiantis Komisijos reglamentą (EB) Nr. 2214/96
(tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1995 m. spalio 23 d. Tarybos reglamentą (EB) Nr. 2494/95 dėl suderintų vartotojų kainų indeksų [1], ypač į jo 4 straipsnį ir 5 straipsnio 3 dalį,
pasikonsultavusi su Europos centriniu banku [2],
(1) kadangi pagal Reglamento (EB) Nr. 2494/95 5 straipsnio 1 dalies b punktą kiekviena valstybė narė turi sudaryti suderintą vartotojų kainų indeksą (SVKI) pradedant nuo 1997 m. sausio mėnesio indekso;
(2) kadangi Komisijos reglamente (EB) Nr. 1749/96 [3] su paskutiniais pakeitimais, padarytais Reglamentu (EB) Nr. 1688/98 [4], nustatyta pradinė SVKI aprėptis, kuri apsiriboja tik tomis prekėmis ir paslaugomis, kurias apima visi arba dauguma nacionalinių vartotojų kainų indeksų (VKI); kadangi Tarybos reglamente (EB) Nr. 1687/98 [5], iš dalies keičiančiame Reglamentą (EB) Nr. 1749/96, SVKI aprėptis apibrėžiama kaip tos prekės ir paslaugos, kurios yra įtrauktos į namų ūkio galutines pinigines vartojimo išlaidas; kadangi draudimas yra SVKI aprėpties dalis;
(3) kadangi yra pakankamai galimybių draudimo vertinimo SVKI procedūriniams skirtumams susidaryti; kadangi būtina suderinta metodologija draudimui įvertinti, kad būtų užtikrinta, jog sudaryti SVKI atitiktų Reglamento (EB) Nr. 2494/95 4 straipsnyje nustatytą palyginamumo reikalavimą; kadangi praktiškai neįmanoma kas mėnesį stebėti mokestį už tam tikrą draudimo liudijimą;
(4) kadangi pasiūlytas draudimo vertinimas atitinka 1995 m. Europos sąskaitų sistemoje (ESS) [6] nustatytus apibrėžimus;
(5) kadangi šiame reglamente numatytos priemonės atitinka Statistikos programų komiteto (SPK) nuomonę,
PRIĖMĖ ŠĮ REGLAMENTĄ:
1 straipsnis
Tikslas
Šio reglamento tikslas - nustatyti draudimo vertinimo suderintuose vartotojų kainų indeksuose (toliau - SVKI) būtiniausius standartus [7], siekiant užtikrinti, kad jie būtų patikimi ir tinkami bei atitiktų Reglamento (EB) Nr. 2494/95 4 straipsnyje nustatytus palyginamumo reikalavimus.
2 straipsnis
Apibrėžimų sąvokos
Šiame reglamente vartojami terminai apibrėžiami taip:
1) "bruto draudimo įmokos": suma, kurią liudijimo savininkas sumoka už konkretų draudimo liudijimą, įsigydamas draudimo apsaugą;
2) "išmokos": suma, kurią draudimo įmonė sumoka liudijimo savininkui ir kitoms šalims atlygindama nuostolius, patirtus dėl asmenų susižalojimo arba turto sugadinimo;
3) "įmokų priedai": pajamos, kurias uždirba draudimo įmonės, investuodamos draudimo techninius atidėjimus, kuriuos sudaro iš anksto mokamos draudimo įmokos, atidėjimai numatomoms išmokoms ir atidėjimai galimai rizikai;
4) "aktuariniai atidėjimai": draudimo įmonės asignavimai techniniams atidėjimams, skirtiems galimai rizikai;
5) "mokestis už paslaugą": bruto draudimo įmokos, prie kurių pridedami įmokų priedai ir atimamos išmokos bei aktuarinių atidėjimų pokyčiai.
3 straipsnis
Draudimo svorių vertinimas
1. Draudimo svoriai yra namų ūkių visų išlaidų draudimo mokesčiams, kuriuos apima SVKI, įvertinimas, išreikštas kaip santykis su bendromis išlaidomis visoms aprėptoms prekėms ir paslaugoms. Svoriai atspindi vidutines visas išlaidas per trejus metus.
2. Išlaidos, finansuojamos iš išmokų, turi būti vertinamos kaip patirtos liudijimo savininko arba kitų išmokų šalių, o ne draudimo įmonės. Į SVKI subindeksų svorius tokios išlaidos įtraukiamos tada, jei jas patiria namų ūkių sektorius arba jei šios išlaidos patiriamos šio sektoriaus vardu.
4 straipsnis
Draudimo kainų vertinimas
1. Kainos, naudojamos suderintame vartotojų kainų indekse draudimo kainų indeksui sudaryti, yra bruto draudimo įmokos.
2. Imama visa bruto draudimo įmoka, mokėtina už draudimo liudijimą, kuri nekoreguojama, net jei įmoka ar liudijimo draudimo suma yra siejama su minėtu indeksu.
3. Pagal 2 dalį kiekvienos tikslinės imties draudimo liudijimo kainą apibrėžiančios sąlygos turi būti nekintamos. Jei šios sąlygos keičiasi, kainos vertinamos laikantis Reglamento (EB) Nr. 1749/96 5 straipsnyje nustatytų kokybės derinimui taikomų taisyklių.
5 straipsnis
Palyginamumas
Palyginamais laikomi SVKI, kurie sudaromi šio reglamento 3 ir 4 straipsniuose nustatyta tvarka arba kita tvarka, kurios laikantis sudarytas indeksas vidutiniškai daugiau nei viena dešimtąja vieno procentinio punkto per vienerius metus, palyginti su praėjusiais metais, sistemingai nesiskiria nuo indekso, sudaryto laikantis minėtos tvarkos.
6 straipsnis
Kokybės kontrolė
Prieš pradėdamos laikytis nustatytos tvarkos, valstybės narės pateikia Komisijai (Eurostatui) informaciją apie sukurtą draudimo vertinimo tvarką, jei minėta tvarka skiriasi nuo šio reglamento 3 ir 4 straipsniuose nustatytos tvarkos.
Komisijos (Eurostato) prašymu valstybės narės pateikia informaciją apie šiame reglamente nustatytų būtiniausių standartų reikalavimų laikymosi tvarką.
7 straipsnis
Panaikinimas
Komisijos reglamento (EB) Nr. 2214/96 [8] II priedo grupės "12.4A Draudimas (P)" 1 išnaša panaikinama.
8 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Bendrijų oficialiame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1999 m. liepos 23 d.

Labels: 2